sukhrobnurali/uzbek-legal-corpus huggingface dataset:
Mahalliy metiz ishlab chiqaruvchi korxonalar faoliyatini qoʻllab-quvvatlash chora-tadbirlari toʻgʻrisida
(resolution, 2024-09-30)

Ichki va tashqi bozorda barqaror talabga ega boʻlgan metiz ishlab chiqarishni kengaytirish, ishlab chiqaruvchilarni navli prokat xomashyosi bilan muntazam taʼminlash va yangi ish oʻrinlarini yaratish maqsadida Vazirlar Mahkamasi qaror qiladi: 1. Belgilansinki, 2030-yil 1-yanvarga qadar metiz ishlab chiqaruvchilarga “Oʻzbekiston respublika tovar-xom ashyo birjasi” savdolari orqali “Oʻzmetkombinat” AJ tomonidan ishlab chiqarilgan poʻlat sim xarid qilish uchun toʻlovlarni 90 kun ichida kechiktirib toʻlash sharti bilan sotish tartibi joriy etiladi. Bunda: a) xarid qilinadigan poʻlat sim uchun toʻlovlarni mahsulot narxining 25 foizini boʻnak tarzida, qolgan 75 foizini mahsulot olinganidan soʻng 90 kun ichida kechiktirib toʻlash sharti bilan uni sotishga ruxsat etiladi; b) kechiktirib toʻlash sharti bilan xarid qilingan poʻlat sim uchun toʻlovni taʼminlash maqsadida isteʼmolchilar tomonidan bank kafolati yoki kafilligi beriladi; v) birja savdolariga chiqariladigan poʻlat sim markalari va savdolarda ishtirok etuvchi metiz ishlab chiqaruvchilar roʻyxati Iqtisodiyot va moliya vazirligi, Investitsiyalar, sanoat va savdo vazirligi hamda Savdo-sanoat palatasi tomonidan birgalikda tasdiqlanadi; g) kechiktirib toʻlash imkoniyati berilgan har bir kun uchun toʻlanishi lozim boʻlgan toʻlovlar summasi quyidagicha belgilanadi: 30 kun ichida toʻlangan toʻlovlar qismiga — foiz hisoblanmaydi; 31 kundan 60 kungacha toʻlangan toʻlovlar qismiga — Markaziy bank asosiy stavkasining 50 foizi miqdorida foiz hisoblanadi; 61 kundan 90 kungacha toʻlangan toʻlovlar qismiga — Markaziy bank asosiy stavkasi miqdorida foiz hisoblanadi. 2. Belgilab qoʻyilsinki, “Savdoni rivojlantirish kompaniyasi” AJ tomonidan metiz ishlab chiqaruvchi korxonalarning eksportoldi va eksport bilan bogʻliq savdo operatsiyalarini moliyalashtirish maqsadida ularga tijorat banklar orqali 18 oy muddatgacha yillik 4 foizli stavkadan (shundan 2 foizi tijorat banki marjasi) oshmagan miqdorda imtiyozli kreditlar ajratish uchun moliyaviy resurslar yoʻnaltiriladi. Bunda metiz ishlab chiqaruvchi korxonalarning oxirgi 12 oy davomida qilgan eksport hajmi: 5 million AQSh dollarigacha boʻlganda — 1 million AQSh dollarigacha; 5 million AQSh dollaridan 10 million AQSh dollarigacha boʻlganda — 2 million AQSh dollarigacha; 10 million AQSh dollaridan 15 million AQSh dollarigacha boʻlganda — 3 million AQSh dollarigacha; 15 million AQSh dollaridan 20 million AQSh dollarigacha boʻlganda — 4 million AQSh dollarigacha; 20 million AQSh dollaridan ortiq boʻlganda — 5 million AQSh dollarigacha tijorat banklari orqali kreditlar ajratiladi. 3. Investitsiyalar, sanoat va savdo vazirligi har chorak yakuni boʻyicha mazkur qarorda belgilangan topshiriqlar ijrosi yuzasidan Vazirlar Mahkamasiga axborot kiritib borsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin.
Vazirlar Mahkamasining “Oʻzbekiston Respublikasi hududiga import qilishda bojxona boji va qoʻshilgan qiymat soligʻidan ozod etiladigan oʻxshashi respublikada ishlab chiqarilmaydigan yangi texnologik asbob-uskunalar roʻyxatini tasdiqlash toʻgʻrisida” 2021-yil 4-iyundagi 352-son qaroriga qoʻshimcha kiritish haqida
(resolution, 2024-09-30)

Aholi punktlarining ekologik holatini yaxshilash, respublikada atrof-muhitni muhofaza qilishni taʼminlash, tabiiy resurslardan oqilona foydalanish maqsadida Vazirlar Mahkamasi qaror qiladi: 1. Vazirlar Mahkamasining “Oʻzbekiston Respublikasi hududiga import qilishda bojxona boji va qoʻshilgan qiymat soligʻidan ozod etiladigan oʻxshashi respublikada ishlab chiqarilmaydigan yangi texnologik asbob-uskunalar roʻyxatini tasdiqlash toʻgʻrisida” 2021-yil 4-iyundagi 352-son qaroriga 1-ilova quyidagi mazmundagi 5701-pozitsiya bilan toʻldirilsin: “ 5701. 8705 90 800 5 Daraxtlarni koʻchirish uchun moʻljallangan maxsus texnikalar ”. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.
Xalqaro shartnomani tasdiqlash toʻgʻrisida
(resolution, 2024-09-27)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2024-yil 18-iyulda Toshkent shahrida imzolangan Oʻzbekiston Respublikasi Hukumati bilan Qirgʻiz Respublikasi Vazirlar Mahkamasi oʻrtasida Qirgʻiz Respublikasi Issiqkoʻl viloyati hududida joylashgan kurort-rekreatsiya xoʻjaligi obyektlari toʻgʻrisidagi bitim tasdiqlansin. 2. Davlat aktivlarini boshqarish agentligi ushbu xalqaro shartnomani amalga oshirish uchun masʼul boʻlgan vakolatli organ etib belgilansin. 3. Tashqi ishlar vazirligi Oʻzbekiston Respublikasi tomonidan ushbu xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi hamda uni amalga oshirish uchun masʼul boʻlgan vakolatli organ toʻgʻrisida Qirgʻiziston tomoniga tegishli bildirishnoma yuborsin. 4. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirganidan keyin uning qoidalari amalga oshirilishi ustidan belgilangan tartibda nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.
Elektr energiyasi, neft mahsulotlari va gazdan foydalanishni nazorat qilish inspeksiyasi Vazirlar Mahkamasi boʻysunuviga oʻtkazilishi munosabati bilan Hukumatning ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida
(resolution, 2026-01-05)

Oʻzbekiston Respublikasi Prezidentining “Yoqilgʻi-energetika tarmogʻida davlat nazorati tizimini takomillashtirish chora-tadbirlar toʻgʻrisida” 2024-yil 23-avgustdagi PF-118-son Farmoni ijrosini taʼminlash maqsadida Vazirlar Mahkamasi qaror qiladi: 1. 2024-yil 1-oktabrdan boshlab shunday tartib oʻrnatilsinki, unga muvofiq: a) oilaviy korxonalar, hunarmandlar, diniy tashkilotlar, yotoqxonalar, uy-joy mulkdorlari shirkati hamda koʻp kvartirali uyni boshqaruvchi tashkilotlarga ularning ixtiyoriga koʻra soliq va boshqa imtiyozlarni saqlab qolgan holda elektr energiyasi uchun toʻlovlarni II yoki III tarif guruhlarida amalga oshirishga ruxsat beriladi. Bunda isteʼmolchilar hisobot oyi boshlanguniga qadar elektr taʼminoti korxonasiga murojaat qilishlari zarur; b) yoqilgʻi-energetika resurslaridan noqonuniy foydalanish bilan bogʻliq qoidabuzarliklar boʻyicha undirilgan zarar summasining Vazirlar Mahkamasi huzuridagi Elektr energiyasi, neft mahsulotlari va gazdan foydalanishni nazorat qilish inspeksiyasining maxsus maqsadli hisobvaragʻiga kelib tushgan qismidan 20 foizi noqonuniy foydalanish holatini fosh etishda tashabbus koʻrsatgan organga hamda 10 foizi Bosh prokuraturaning rivojlantirish jamgʻarmasiga yoʻnaltiriladi. Mazkur kichik bandda belgilangan qoida 2024-yil 1-oktabrga qadar aniqlangan noqonuniy holatlarga hamda Vazirlar Mahkamasi huzuridagi Idoralararo tarif komissiyasi bayoni bilan tasdiqlanadigan taqsimot proporsiyasiga muvofiq tushadigan mablagʻlarga nisbatan tatbiq etilmaydi; v) yoqilgʻi-energetika resurslarini iqtisod qilish rejalari bajarilishini taʼminlagan hamda huquqbuzarlikka qarshi kurashish faoliyatini samarali tashkil etgan prokuratura organlari xodimlari Bosh prokuraturaning rivojlantirish jamgʻarmasi hisobidan har oyda xodim ish haqining 50 foiz miqdorida ragʻbatlantiriladi. 2. Oʻzbekiston Respublikasi Hukumatining ayrim qarorlariga 1-ilovaga muvofiq oʻzgartirish va qoʻshimchalar kiritilsin. 3. Oʻzbekiston Respublikasi Hukumatining ayrim qarorlari 2-ilovaga muvofiq oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Elektr energiyasi, neft mahsulotlari va gazdan foydalanishni nazorat qilish inspeksiyasi boshligʻi I.A. Nimatullayev zimmasiga yuklansin.
“Elektron hisoblash mashinalari uchun yaratilgan dasturlar va maʼlumotlar bazasini rasmiy roʻyxatdan oʻtkazish qoidalarini tasdiqlash toʻgʻrisida”gi buyruqni oʻz kuchini yoʻqotgan deb topish haqida
(order, 2024-09-25)

Oʻzbekiston Respublikasi Vazirlar Mahkamasining 2024-yil 31-avgustdagi 536-son “Elektron hisoblash mashinalari uchun yaratilgan dasturlarni va maʼlumotlar bazalarini rasmiy roʻyxatdan oʻtkazish boʻyicha davlat xizmatini koʻrsatishning maʼmuriy reglamentini tasdiqlash toʻgʻrisida”gi qaroriga muvofiq buyuraman: 1. Oʻzbekiston Respublikasi adliya vazirining 2023-yil 29-maydagi 7-mh-son “Elektron hisoblash mashinalari uchun yaratilgan dasturlar va maʼlumotlar bazasini rasmiy roʻyxatdan oʻtkazish qoidalarini tasdiqlash toʻgʻrisida”gi buyrugʻi (roʻyxat raqami 3436, 2023-yil 30-may) (Qonunchilik maʼlumotlari milliy bazasi, 01.06.2023-y., 10/23/3436/0306-son) oʻz kuchini yoʻqotgan deb topilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Oʻzbekiston Respublikasi Mudofaa vazirligi bilan Turkmaniston Mudofaa vazirligi oʻrtasida mudofaa sohasida hamkorlik toʻgʻrisidagi Bitimni (Ashxobod, 2023-yil 4-oktabr va Toshkent, 2023-yil 30-oktabr) ratifikatsiya qilish haqida
(law, 2024-09-24)

Oʻzbekiston Respublikasi Mudofaa vazirligi bilan Turkmaniston Mudofaa vazirligi oʻrtasida mudofaa sohasida hamkorlik toʻgʻrisidagi Bitim (Ashxobod, 2023-yil 4-oktabr va Toshkent, 2023-yil 30-oktabr) ratifikatsiya qilinsin.
Oʻzbekiston Respublikasi Hukumati bilan Turkiya Respublikasi Hukumati oʻrtasida mudofaa sanoati sohasida hamkorlik toʻgʻrisidagi Bitimni (Toshkent, 2021-yil 2-mart va Anqara, 2021-yil 23-mart) ratifikatsiya qilish haqida
(law, 2024-09-24)

Oʻzbekiston Respublikasi Hukumati bilan Turkiya Respublikasi Hukumati oʻrtasida mudofaa sanoati sohasida hamkorlik toʻgʻrisidagi Bitim (Toshkent, 2021-yil 2-mart va Anqara, 2021-yil 23-mart) ratifikatsiya qilinsin.
Davlat pensiya taʼminoti tizimini isloh qilish konsepsiyasini ishlab chiqish boʻyicha tashkiliy chora-tadbirlar toʻgʻrisida
(resolution, 2025-10-07)

Aholini ijtimoiy himoya qilish sohasidagi islohotlarni izchil davom ettirish yoʻlida oʻz yechimini kutayotgan masalalarni hal etish, fuqarolarning davlat pensiya taʼminoti tizimi samaradorligini oshirish va natijadorlikka yoʻnaltirish orqali aholi farovonligini taʼminlash maqsadida Vazirlar Mahkamasi qaror qiladi: 1. Davlat pensiya taʼminoti tizimini isloh qilish konsepsiyasi loyihasini ishlab chiqish boʻyicha ishchi guruh tarkibi (keyingi oʻrinlarda — Ishchi guruh) ilovaga muvofiq tasdiqlansin. 2. Ishchi guruhning asosiy vazifalari etib quyidagilar belgilansin: amaldagi davlat pensiya taʼminoti tizimida mavjud muammolarni tahlil qilish hamda ilgʻor xorijiy tajriba asosida pensiya taʼminoti tizimining barqarorligini taʼminlash va ijtimoiy adolatni mustahkamlashga qaratilgan takliflarni tayyorlash; asoslantirilgan takliflarga muvofiq 2025-yil 1-martga qadar Davlat pensiya taʼminoti tizimini isloh qilish konsepsiyasi loyihasini ishlab chiqish va Oʻzbekiston Respublikasi Prezidenti Administratsiyasiga kiritish. 3. Ishchi guruhga: belgilangan vazifalarni amalga oshirishda vazirlik va idoralar, ilmiy va taʼlim tashkilotlari, xalqaro tashkilotlar mutaxassislarini, shuningdek, mahalliy hamda xorijiy ekspert va maslahatchilarni jalb qilish; Davlat pensiya taʼminoti tizimini isloh qilish konsepsiyasi loyihasi boʻyicha tayyorlanayotgan takliflarning mazmun-mohiyatini ommaviy axborot vositalari va ijtimoiy tarmoqlar orqali keng yoritib borish hamda belgilangan vazifalar boʻyicha soʻrov oʻtkazilishini tashkil qilish; Oʻzbekiston Respublikasining xorijdagi diplomatik vakolatxonalarini jalb qilgan holda tegishli masalalar yuzasidan nufuzli xorijiy ekspertlar, olimlar va mutaxassislar bilan uchrashuvlar va muhokamalar oʻtkazish; rivojlangan xorijiy davlatlar tajribasini oʻrganish maqsadida Ishchi guruhga jalb etilgan mutaxassislarni xorijga qisqa muddatli xizmat safariga yuborish huquqi berilsin. Belgilansinki, Ishchi guruh aʼzolarini xorijga qisqa muddatli xizmat safariga yuborish bilan bogʻliq xarajatlar (transport, mehmonxona, seminar va oʻquv kurslari, kunlik va boshqalar) Davlat xizmatini rivojlantirishni qoʻllab-quvvatlash jamgʻarmasi mablagʻlari hisobidan qoplanadi. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.
Xalqaro shartnomani tasdiqlash toʻgʻrisida
(resolution, 2024-09-23)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2024-yil 24-yanvarda Pekin shahrida imzolangan Oʻzbekiston Respublikasi Hukumati bilan Xitoy Xalq Respublikasi Hukumati oʻrtasida atrof-muhitni muhofaza qilish sohasida hamkorlik toʻgʻrisida bitim tasdiqlansin. 2. Ekologiya, atrof-muhitni muhofaza qilish va iqlim oʻzgarishi vazirligi ushbu xalqaro shartnomani amalga oshirish uchun masʼul boʻlgan vakolatli organ etib belgilansin. 3. Tashqi ishlar vazirligi Oʻzbekiston Respublikasi tomonidan ushbu xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi hamda uni amalga oshirish uchun masʼul boʻlgan vakolatli organ toʻgʻrisida Xitoy tomoniga tegishli bildirishnoma yuborsin. 4. Vazirlar Mahkamasi hamda tegishli vazirliklar va idoralarning rahbarlari ushbu xalqaro shartnoma kuchga kirganidan keyin uning qoidalari bajarilishi ustidan belgilangan tartibda nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.
Oʻzbekiston Respublikasi Prezidentining ayrim qarorlariga oʻzgartirishlar kiritish toʻgʻrisida
(resolution, 2024-09-23)

Oʻzbekiston Respublikasi Prezidentining 2023-yil 30-noyabrdagi “Saudiya taraqqiyot jamgʻarmasi va Oʻzbekiston Respublikasi Tiklanish va taraqqiyot jamgʻarmasi ishtirokidagi “Qarshi nasos stansiyalari kaskadini kapital-qayta tiklash (III faza)” loyihasini amalga oshirishga doir qoʻshimcha chora-tadbirlar toʻgʻrisida”gi PQ-382-son qaroriga muvofiq: 1. Oʻzbekiston Respublikasi Prezidentining ayrim qarorlariga ilovaga muvofiq oʻzgartirishlar kiritilsin. 2. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Oʻzbekiston Respublikasi Prezidentining 2017-yil 19-maydagi “Qarshi nasos stansiyalari kaskadini kapital-qayta tiklash (III faza)” loyihasini amalga oshirishda birinchi navbatdagi chora-tadbirlar toʻgʻrisida”gi PQ-2977-son qarori 1-bandining “v” kichik bandidagi “2025”, “9” va “4” raqamlari tegishincha “2027”, “18” va “8” raqamlari bilan almashtirilsin. 2. Oʻzbekiston Respublikasi Prezidentining 2019-yil 9-fevraldagi “Qarshi nasos stansiyalari kaskadini kapital-qayta tiklash (III faza)” loyihasini amalga oshirishga oid qoʻshimcha chora-tadbirlar toʻgʻrisida”gi PQ-4170-son qarori 2-bandining birinchi xatboshisidagi “toʻrt” soʻzi “besh” soʻzi bilan almashtirilsin.
Oʻzbekiston Respublikasi Prezidentining 2020-yil 24-iyuldagi “Sudlar faoliyatini yanada takomillashtirish va odil sudlov samaradorligini oshirishga doir qoʻshimcha chora-tadbirlar toʻgʻrisida”gi PF-6034-son Farmoniga oʻzgartirish va qoʻshimcha kiritish haqida
(decree, 2024-09-20)

Sud tizimida sudyalarning oʻzini oʻzi boshqarish tamoyilini samarali joriy etish maqsadida Oʻzbekiston Respublikasi Prezidentining 2020-yil 24-iyuldagi “Sudlar faoliyatini yanada takomillashtirish va odil sudlov samaradorligini oshirishga doir qoʻshimcha chora-tadbirlar toʻgʻrisida”gi PF-6034-son Farmoniga ilovaga muvofiq oʻzgartirish va qoʻshimcha kiritilsin. 1. 9-bandi quyidagi mazmundagi sakkizinchi xatboshi bilan toʻldirilsin: “Sudyalarning oʻzini oʻzi boshqarish tamoyilini toʻlaqonli joriy etish maqsadida Oʻzbekiston Respublikasi Oliy sudi raisining oʻrinbosarlari — sudlov hayʼatlari raislari faoliyati yoʻnalishini Oliy sud raisining taqdimnomasiga binoan Oliy sud Plenumi tomonidan tasdiqlash tartibi joriy etilsin”. 2. 1-ilova quyidagi tahrirda bayon etilsin:
Maishiy xizmat koʻrsatish xodimlari uchun maxsus kiyim, maxsus poyabzal va yakka tartibda himoyalanishning boshqa vositalarini bepul berishning namunaviy normalariga oʻzgartirish kiritish toʻgʻrisida
(order, 2024-09-20)

Oʻzbekiston Respublikasi Vazirlar Mahkamasining 2023-yil 15-avgustdagi 386-son “Geografik obyektlarga nom berish tartibi takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida”gi qaroriga muvofiq buyuraman: 1. Oʻzbekiston Respublikasi mehnat va aholini ijtimoiy muhofaza qilish vazirining 2011-yil 25-apreldagi 21-B-son buyrugʻi (roʻyxat raqami 2226, 2011-yil 10-may) (Oʻzbekiston Respublikasi qonun hujjatlari toʻplami, 2011-y., 19-son, 195-modda) bilan tasdiqlangan Maishiy xizmat koʻrsatish xodimlari uchun maxsus kiyim, maxsus poyabzal va yakka tartibda himoyalanishning boshqa vositalarini bepul berishning namunaviy normalarining 28-pozitsiyasidagi “ishchi posyolkalarida” degan soʻzlar “shaharchalarda” degan soʻz bilan almashtirilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Yoʻlovchi bojxona deklaratsiyasini toʻldirish va rasmiylashtirish tartibi toʻgʻrisidagi yoʻriqnomaga qoʻshimcha kiritish haqida
(order, 2024-09-19)

Oʻzbekiston Respublikasi Prezidentining 2024-yil 23-iyuldagi PF-104-son “Zargarlik buyumlarini ishlab chiqarish sohasini yanada rivojlantirish va ularning raqobatbardoshligini taʼminlash chora-tadbirlari toʻgʻrisida”gi Farmoniga muvofiq buyuraman: 1. Oʻzbekiston Respublikasi Davlat bojxona qoʻmitasining 2014-yil 4-iyuldagi 01-02/12-13-son qarori (roʻyxat raqami 2606, 2014-yil 5-avgust) (Oʻzbekiston Respublikasi qonun hujjatlari toʻplami, 2014-y., 32-son, 411-modda) bilan tasdiqlangan Yoʻlovchi bojxona deklaratsiyasini toʻldirish va rasmiylashtirish tartibi toʻgʻrisidagi yoʻriqnoma quyidagi mazmundagi 161-band bilan toʻldirilsin: “161. Jismoniy shaxslar tomonidan yoʻlovchi bojxona deklaratsiyasini toʻldirgan holda Oʻzbekiston Respublikasi bojxona hududidan tashqariga olib chiqiladigan qimmatbaho metallar va qimmatbaho toshlardan yasalgan zargarlik hamda boshqa buyumlar hajmlari Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi tomonidan bojxona organlarining axborot tizimida hisobga olinadi. Hisobga olingan qimmatbaho buyumlar toʻgʻrisidagi maʼlumot har oyning yettinchi sanasiga qadar Bojxona qoʻmitasi tomonidan Oʻzbekiston Respublikasi Prezidenti huzuridagi Statistika agentligiga taqdim etiladi.”. 2. Mazkur buyruq Oʻzbekiston Respublikasi Prezidenti huzuridagi Statistika agentligi bilan kelishilgan. 3. Ushbu buyruq rasmiy eʼlon qilingan kundan eʼtiboran kuchga kiradi.
Oʻzbekiston Respublikasi Vazirlar Mahkamasining “Chegara bojxona postlari infratuzilmasini rivojlantirish chora-tadbirlari toʻgʻrisida” 2022-yil 28-oktabrdagi 626-son qaroriga oʻzgartirishlar kiritish haqida
(resolution, 2024-09-18)

Toshkent viloyatidagi “Gʻishtkoʻprik” chegara bojxona postining qurilish-montaj ishlari ushbu chegara bojxona postining ish faoliyati bilan bir vaqtda amalga oshirib kelinmoqda. Xususan, ushbu chegara bojxona postida fuqarolar hamda transport vositalari harakatlanishi uchun vaqtinchalik bino va inshootlar qurildi. Biroq, bugungi kunda chegara bojxona postida olib borilayotgan qurilish-montaj ishlari davomida ushbu ishlarni loyiha-smeta hujjatlarini ishlab chiqish bilan bir vaqtda amalga oshirish zarurati yuzaga kelmoqda. Shunga koʻra, “Gʻishtkoʻprik” chegara bojxona postida fuqarolar va transport vositalari harakatlanishi uchun noqulayliklar yaratmagan holda qurilish-montaj ishlarini sifatli yakunlash maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining “Chegara bojxona postlari infratuzilmasini rivojlantirish chora-tadbirlari toʻgʻrisida” 2022-yil 28-oktabrdagi 626-son qaroriga ilovaga muvofiq “Gʻishtkoʻprik” chegara bojxona postining qurilish-montaj ishlari hamda loyiha-smeta hujjatlarini qurilish-montaj ishlari bilan bir vaqtda ishlab chiqish muddatlarini uzaytirishni nazarda tutuvchi oʻzgartirishlar kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vaziri oʻrinbosarlari A.J. Ramatov va J.A. Qoʻchqorov zimmasiga yuklansin. 1. 2-banddagi “20-martga” soʻzlari “31-dekabrga” soʻzlari bilan almashtirilsin. 2. 8-bandning “g” kichik bandidagi “1-martgacha” soʻzlari “1-noyabrgacha” soʻzlari bilan almashtirilsin.
Avtobus yoʻnalishlari va shahar yoʻlovchi tashish transportining nollik masofalarini oʻlchash tartibi toʻgʻrisidagi nizomning 3-bandiga oʻzgartirish kiritish haqida
(order, 2024-09-18)

Oʻzbekiston Respublikasi Prezidentining 2024-yil 27-fevraldagi PF-41-son “Texnik jihatdan tartibga solish sohasidagi davlat boshqaruvini yanada takomillashtirishga doir chora-tadbirlar toʻgʻrisida”gi Farmoni hamda Oʻzbekiston Respublikasi Vazirlar Mahkamasining 2020-yil 28-iyuldagi 456-son “Sinov laboratoriyalarining texnik jihatdan malakaliligini maʼqullash tartibi toʻgʻrisidagi nizomni tasdiqlash haqida”gi qaroriga muvofiq buyuraman: 1. Oʻzbekiston avtomobil va daryo transporti agentligi boshligʻining 2017-yil 21-avgustdagi 65-son buyrugʻi (roʻyxat raqami 2931, 2017-yil 21-sentabr) (Oʻzbekiston Respublikasi qonun hujjatlari toʻplami, 2017-y., 38-son, 1061-modda) bilan tasdiqlangan Avtobus yoʻnalishlari va shahar yoʻlovchi tashish transportining nollik masofalarini oʻlchash tartibi toʻgʻrisidagi nizomning 3-bandidagi “Oʻzstandart” agentligi tomonidan akkreditatsiya qilingan” degan soʻzlar “Oʻzbekiston Texnik jihatdan tartibga solish sohasida nazorat inspeksiyasi tomonidan malakaliligi maʼqullangan” degan soʻzlar bilan almashtirilsin. 2. Mazkur buyruq rasmiy eʼlon qilingan kundan eʼtiboran kuchga kiradi.
Alkogol mahsulotlari uchun eng kam sotish narxlarini qayta koʻrib chiqish toʻgʻrisida
(resolution, 2024-09-17)

Oʻzbekiston Respublikasi Prezidentining 2024-yil 3-iyundagi PF-84-son “Alkogol va tamaki mahsulotlari bozorini tartibga solish hamda ularning noqonuniy aylanmasining oldini olish chora-tadbirlarini kuchaytirish toʻgʻrisida”gi Farmoniga muvofiq Oʻzbekiston Respublikasi Iqtisodiyot va moliya vazirligi hamda Vazirlar Mahkamasi huzuridagi Soliq qoʻmitasi qaror qiladi: 1. Alkogol mahsulotlari uchun eng kam sotish narxlari qayta koʻrib chiqilib, ular ilovaga muvofiq miqdorlarda belgilansin. 2. Oʻzbekiston Respublikasi iqtisodiyot va moliya vazirining 2023-yil 20-maydagi 14-son “Alkogol mahsulotlari uchun eng kam ulgurji-sotish va chakana narxlarni qayta koʻrib chiqish toʻgʻrisida”gi buyrugʻi (roʻyxat raqami 3435, 2023-yil 20-may) (Qonunchilik maʼlumotlari milliy bazasi, 30.05.2023-y., 10/23/3435/0300-son) oʻz kuchini yoʻqotgan deb topilsin. 3. Mazkur qaror rasmiy eʼlon qilingan kundan eʼtiboran kuchga kiradi.
Madaniy yodgorliklarni saqlash va restavratsiya qilish boʻyicha xalqaro tadqiqot markazi Ustaviga (Rim, 2013-yil 29-noyabr) Oʻzbekiston Respublikasining qoʻshilishi toʻgʻrisida
(law, 2024-09-12)

Madaniy yodgorliklarni saqlash va restavratsiya qilish boʻyicha xalqaro tadqiqot markazi Ustaviga (Rim, 2013-yil 29-noyabr) qoʻshilinsin.
Xalqaro shartnomani tasdiqlash toʻgʻrisida
(resolution, 2024-09-12)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2024-yil 24-yanvar kuni Pekin shahrida imzolangan Oʻzbekiston Respublikasi Hukumati bilan Xitoy Xalq Respublikasi Hukumati oʻrtasida madaniy boyliklarni oʻgʻirlash, yashirin qazish va noqonuniy olib kirish va olib chiqishning oldini olish toʻgʻrisidagi Bitim tasdiqlansin. 2. Madaniy meros agentligi mazkur xalqaro shartnomani amalga oshirish uchun masʼul boʻlgan vakolatli organ etib belgilansin. 3. Tashqi ishlar vazirligi Oʻzbekiston Respublikasi tomonidan mazkur xalqaro shartnomaning kuchga kirishi uchun zarur boʻlgan davlat ichki tartib-taomillari bajarilganligi hamda uni amalga oshirish uchun masʼul boʻlgan vakolatli organ toʻgʻrisida Xitoy tomoniga tegishli bildirishnoma yuborsin. 4. Vazirlar Mahkamasi hamda tegishli vazirlik va idoralarning rahbarlari ushbu xalqaro shartnoma kuchga kirganidan keyin uning qoidalari bajarilishi ustidan belgilangan tartibda nazoratni taʼminlasin. 5. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.